Dette er den fjerde rapport i henhold til forordning (EF) nr. 1071/2009, og den dækker perioden fra den 1. januar 2017 til den 31. december 2018. Den første rapport dækkede perioden fra den 4. december 2011 (den dato, hvor forordningen trådte i kraft) til den 31. december 2012. Den anden rapport dækkede perioden fra den 1. januar 2013 til den 31. december 2014. Den tredje rapport dækkede perioden fra den 1. januar 2015 til den 31. december 2016. Den aktuelle rapporteringsperiode er koordineret med rapporten om gennemførelsen af de sociale bestemmelser om vejtransport som fastsat i artikel 26, stk. 2, i forordning (EF) nr. 1071/2009. Denne koordinering giver medlemsstaterne og interessenterne mulighed for at få et samlet overblik over sektoren hvad angår det indre marked og de sociale bestemmelser i samme rapporteringsperiode.

c) hvor mange beviser for faglige kvalifikationer der er udstedt om året

I overensstemmelse med forordningens artikel 3 skal virksomheder, der udøver vejtransporterhvervet, have et faktisk etableret og varigt forretningssted i en medlemsstat, udvise god vandel, have et tilstrækkeligt økonomisk grundlag og de nødvendige faglige kvalifikationer. Endvidere skal vejtransportvirksomhederne i henhold til forordningens artikel 4 udpege en transportleder. Den pågældende transportleder skal have et bevis for faglige kvalifikationer til attestering af, at vedkommende er i besiddelse af de færdigheder og den viden, der er nødvendige for faktisk og vedvarende at lede transporten i overensstemmelse med alle lovfæstede og branchebestemte krav. Ansvaret for at kontrollere transportvirksomhedernes overholdelse af de betingelser, der er fastsat i forordning (EF) nr. 1071/2009, ligger hos medlemsstaterne. Desuden spiller et velorganiseret administrativt samarbejde mellem medlemsstaterne en afgørende rolle for at forbedre effektiviteten af overvågningen af virksomheder, der opererer i Den Europæiske Union.

Denne rapport omhandler udøvelsen af vejtransporterhvervet i medlemsstaterne. Formålet hermed er at sikre nøje overvågning af anvendelsen af Europa-Parlamentets og Rådets forordning (EF) nr. 1071/2009 af 21. oktober 2009 om fælles regler om betingelser for udøvelse af vejtransporterhvervet og om ophævelse af Rådets direktiv 96/26/EF (herefter "forordning (EF) nr. 1071/2009"). Denne forordning finder anvendelse på alle virksomheder, der er etableret i EU og udøver vejtransporterhvervet, og virksomheder, der har til hensigt at udøve en sådan virksomhed. Vejtransporterhvervet dækker både godskørselserhvervet og erhvervet med personbefordring ad landevej. Visse kategorier af virksomheder, f.eks. virksomheder, der anvender motorkøretøjer med en totalmasse på under 3,5 ton, falder ikke ind under forordningens anvendelsesområde. Forordning (EF) nr. 1071/2009 indeholder fælles regler for adgangen til godskørselserhvervet og buskørselserhvervet.

I henhold til artikel 26 i forordning (EF) nr. 1071/2009 er medlemsstaterne forpligtet til at aflægge rapport. To medlemsstater opfyldte imidlertid ikke opfyldt denne forpligtelse, mens nogle kun indgav beskrivende oplysninger. Dette er en stigning i forhold til den sidste periode, hvor alle medlemsstater opfyldte deres forpligtelse. Nogle medlemsstater indsendte først deres oplysninger længe efter fristens udløb den 30. september 2019, idet den sidste rapport blev modtaget i oktober 2020. Dette påvirkede tidsplanen for denne rapport fra Kommissionen. I en række rapporter blev visse af de krævede oplysninger ikke fremlagt, hvilket forhindrede en omfattende analyse.

Af hensyn til konsekvensen og for at bistå de kompetente nationale myndigheder med at opfylde deres indberetningspligt foreslog Kommissionens tjenestegrene en standardformular til medlemsstaterne i 2015. Den skulle anvendes fra og med den anden rapporteringsperiode. Næsten alle de deltagende medlemsstater brugte denne standardformular til deres nationale rapporter.

Da de medlemsstater, der har indsendt deres rapporter for den nuværende rapporteringsperiode, ikke er de samme som dem, der har indsendt rapporter i tidligere rapporteringsperioder, og i lyset af oplysningernes fragmenterede karakter bør man være forsigtig med at sammenligne de to oversigtsperioder.

II.Analyse af data om udøvelsen af vejtransporterhvervet

1. Oversigt over vejtransportsektoren med hensyn til vandel, økonomisk grundlag og faglige kvalifikationer

Denne del af rapporten er baseret på oplysninger fra medlemsstaterne om de nationale krav, tilrettelæggelse af kontrol, overholdelsesgrad og de vanskeligheder, der er opstået. Oversigten er ikke udtømmende, da medlemsstaternes rapporter er fragmentariske. Når det er nødvendigt, suppleres rapporterne fra medlemsstaterne med data fra den ovennævnte undersøgelse.

Der er store forskelle i medlemsstaternes kontrol med opfyldelsen af de fire krav om adgang til vejtransporterhvervet, der er fastsat i forordningen, samt i antallet af udførte kontroller. De forskellige måder at kontrollere overholdelsen på varierer fra pointbaserede systemer i Tyskland til årlig kontrol i Letland og kontrol baseret på domme i Irland.

Som det i henhold til artikel 3, stk. 2, i forordning (EF) nr. 1071/2009 på visse betingelser er tilladt, indfører flere medlemsstater nationale krav, der skal være opfyldt ud over de fire betingelser, der er fastsat i forordningen (etableret og varigt forretningssted, god vandel, tilstrækkeligt økonomisk grundlag og de nødvendige faglige kvalifikationer) for at få adgang til vejtransporterhvervet. F.eks. har Danmark og Estland yderligere nationale krav vedrørende økonomisk grundlag, mens der i andre tilfælde stilles yderligere krav til f.eks. parkeringsfaciliteter.

Estland oplyste, at kontrol af overholdelse af kravene i denne forordning udføres efter et risikobaseret system, der især tager sigte på virksomheder, som har en øget risiko for at begå alvorlige eller hyppige overtrædelser af reglerne for vejtransport. Desuden foretages der kontrol, når indehaveren af fællesskabstilladelsen ansøger om en bekræftet kopi. I perioden 2017-2018 ansøgte 65 % af indehaverne af fællesskabstilladelsen om en bekræftet kopi, og hvert af de nævnte tilfælde er blevet kontrolleret. Ud over at foretage kontrol af varigt forretningssted, når fællesskabstilladelsen er udstedt, foretager de estiske myndigheder kontrol på grundlag af registre 1 eller 2 gange om året. Ud over de fire kriterier kræver Estland, at en ansøger om fællesskabstilladelse ikke må have nogen ikkeforskudte skatterestancer, der overstiger det beløb, der er fastsat i landets skattelov, og at ansøgeren heller ikke må være erklæret konkurs.

I Irland udføres der kontrol af god vandel, økonomisk grundlag og faglige kvalifikationer mindst hvert femte år inden for rammerne af en tilladelsesfornyelsesproces for hver virksomhed. Disse kontroller kan desuden finde sted hyppigere for visse udøvere, der anses for at udgøre en høj risiko, eller som kommer til den kompetente myndigheds kendskab. Vandelskravet kontrolleres ved at sikkerhedsgodkende transportlederen og andre relevante personer hos National Vetting Service under den nationale politistyrke. Denne sikkerhedsgodkendelsestjeneste giver den kompetente myndighed en liste over domme, der kan anvendes til at fastlægge god vandel. I løbet af den femårige gyldighedsperiode for en udøvers tilladelse vil der normalt ikke være behov for, at en udøver skal fremlægge supplerende oplysninger til den myndighed, der udsteder tilladelse. Dette ske kun, når myndigheden har opdaget en risiko i forbindelse med den pågældende udøver.

I Letland kontrolleres overholdelsen af det økonomiske grundlag ved hjælp af oplysninger fra årsregnskaberne fra virksomhedsregisteret. Desuden kontrolleres alle fire krav, før der meddeles tilladelse til udøvelse af transporterhverv. De fleste suspenderede tilladelser skyldes anmodninger fra det statslige skatteinspektorat, når dette har besluttet at suspendere transportvirksomhedens økonomiske aktivitet. De bekræftede kopier af fællesskabstilladelser og tilladelser til national transport udstedes for hvert enkelt køretøj og kun for en periode på op til tolv måneder. I tilfælde af manglende overholdelse af de fire krav fornyes de bekræftede kopier af fællesskabstilladelserne og tilladelserne til national transport derfor ikke. Vandelskravet kontrolleres for transportlederen, virksomheden og dens medlemmer af bestyrelsen. Hvis transportlederen eller medlemmer af bestyrelsen i virksomheden udskiftes, kontrolleres vandelskravet for hvert af de nye medlemmer. De lettiske håndhævelsesmyndigheder bemærker visse vanskeligheder med at fastslå overholdelsen af kravet om økonomisk grundlag i forbindelse med forsikringspolicen, da der ikke er nogen detaljeret beskrivelse i forordning (EF) nr. 1071/2009 om de risici, der skal dækkes af en transportvirksomhed.

I Spanien anvendes der to metoder til at kontrollere overholdelsen af kriterierne om adgang til erhvervet. Den første metode består i at anmode virksomhederne om at indsende dokumentation for, at de opfylder de fire betingelser. Den anden metode indebærer, at inspektører besøger virksomhederne og foretager kontrol på stedet. I Spanien skal vejtransportvirksomhederne ansøge om fornyelse af deres tilladelse hvert andet år. Overholdelsen af de fire krav kontrolleres derfor hvert andet år. Desuden gennemføres der hvert år en række inspektioner for at kontrollere, at de virksomheder, hvis godkendelse ikke er blevet fornyet, ikke udøver en transportaktivitet.

I Polen er der 400 inspektører med ansvar for kontrol på vejene og hos udøverne af godstransporterhvervet. De oplysninger, der er indsamlet af inspektørerne, videresendes til International Transport Office og til lokale myndigheder, der udsteder fællesskabstilladelser og kontrollerer de fire krav, der er fastsat i forordning (EF) nr. 1071/2009. Et etableret og varigt forretningssted som et sted med teknisk udstyr og anordninger, der er hensigtsmæssige med hensyn til at udøve transportvirksomhed på en struktureret og sammenhængende måde. Dette omfatter mindst et af følgende elementer: en parkeringsplads et losningsområde og udstyr til vedligeholdelse af køretøjer.

I Tyskland var der kun et risikoklassificeringssystem på regionalt plan, men siden juli 2014 har der været et landsdækkende risikoklassificeringssystem. Overtrædelser vurderes med enten 5 point (mest alvorlige overtrædelser), 3 point (mere grove/alvorlige overtrædelser) eller 1 point (andre overtrædelser). En virksomhed vurderes som havende en øget risiko, hvis den har akkumuleret 5 point (for virksomheder med op til 10 køretøjer), 8 point (op til 50 køretøjer) eller 11 point (mere end 50 køretøjer).

Siden 2006 har Det Forenede Kongeriges Driver and Vehicle Standards Agency haft et system kaldet OCRS (Operator Compliance Risk Score). Dette system blev videreudviklet i 2012 med henblik på at forbedre dets prognostiske evner. OCRS integrerer oplysninger om overtrædelser af køretøjssikkerheden, der er forbundet med andre overtrædelser.

I Danmark skal alle nye ansøgere til en national tilladelse eller en fællesskabstilladelse kontrolleres for et tilstrækkeligt økonomisk grundlag, faglige kvalifikationer, gæld og varigt forretningssted. Kontrol af vandelskravet udføres kun, hvis politiet har rapporteret om et problem, eller hvis der er andre tegn på, at der kan være et problem. Overtrædelser registreres i fem år og omfatter de overtrædelser, der påvises af politiet i forbindelse med vejsidekontroller. De danske myndigheder gennemgår typisk alle nye ansøgere samt ca. 250 eksisterende udøvere hvert år. Sidstnævnte udvælges på grundlag af risikoklassificeringssystemet. Udøvere skal opfylde et indledende krav om økonomisk grundlag på 150 000 DKK (ca. 20 000 EUR) for at få de to første tilladelser, mens der i henhold til artikel 7, stk. 1, i forordning (EF) nr. 1071/2009 kun stilles krav om reserver på 9 000 EUR for det første køretøj og 5 000 EUR for hvert yderligere køretøj. I Danmark er kravet for hvert yderligere køretøj 40 000 DKK (ca. 5 400 EUR). Endvidere må virksomheden ikke have restancer til det offentlige på over 50 000 DKK (ca. 6 700 EUR). Trafikstyrelsen foretager en forespørgsel hos SKAT herom i forbindelse med kontrollen af virksomhedens tilstrækkelige økonomiske grundlag.

Rumænien har et risikoklassificeringssystem til at målrette kontrollen af overtrædelser, der afspejler alle overtrædelser inden for vejtransport for hver transportvirksomhed. Hvis et selskab åbner en filial, foregår kontrollen på et faktisk etableret og varigt forretningssted.

I Luxembourg foretager økonomiministeriet kontrol, inden der udstedes en tilladelse, med henblik på at kontrollere overensstemmelse med alle fire krav. Kontrol af vandelskravet foretages også, hvis indehaveren af en tilladelse har finansielle problemer, såsom insolvens eller konkurs, med henblik på at beskytte de medkontraherende parter. Der foretages også kontrol af god vandel, økonomisk grundlag, faglige kvalifikationer og etableret og varigt forretningssted, når indehaveren af en tilladelse ansøger om en ny tilladelse; det kan f.eks. være, når aktivitetsområdet udvides til at omfatte en anden sektor, for hvilken der er brug for yderligere tilladelse.